**Érkeznek a gépjárműadós határozatok**

**A gépjárműadóval kapcsolatos adóztatási feladatokat idén már a Nemzeti Adó- és Vámhivatal (NAV) látja el. A NAV megbízása alapján február közepétől kezdi kézbesíteni a Magyar Posta az idei gépjárműadóról szóló határozatokat. Az adó első részletét 2021. április 15-éig, a második részletét szeptember 15-éig kell befizetni.**

A változás a gépjármű-üzembentartókat (tulajdonosokat) nem érinti, plusz teendőjük nincs. A fizetendő adóról, az aktuális fizetési határidőkről és az új gépjárműadó-bevételi számláról szóló levelek kézbesítése február közepén indult. Országosan mintegy 3 millió 200 ezer gépjármű-üzembentartó érintett, ennyien kapnak a postástól személyesen átvehető, hivatalos iratot. A levelek gyártása és kézbesítése akár több hetet is igénybe vehet. A gépjárműadó befizetésével érdemes várni a határozat átvételéig, mivel abban szerepelnek a pontos információk.

A gépjárműadó első részletét a korábbi években megszokott március 15. helyett idén elég április 15-éig befizetni, a második részletet pedig szeptember 15-éig a 410-es adónemhez tartozó, 10032000-01079160számú,*NAV Belföldi gépjárműadó bevételi* számlára. A befizetéskor az átutalási bizonylat közlemény rovatába először az adószámot vagy az adóazonosító jelet kell beírni, majd a jármű rendszámát. Ha ez elmarad, akkor a NAV nem, vagy csak késedelmesen tudja a befizetett összeget a befizetőhöz kapcsolni.

Aki *pénzforgalmi számla nyitására nem kötelezett,* az fizethet banki átutalással, a levélhez mellékelt csekken, az elektronikus fizetéseket és elszámolásokat biztosító alrendszeren (EFER-en) keresztül szintén átutalással vagy akár az ügyfélszolgálatokon bankkártyával. Ha valaki esetleg elveszíti a csekket, akkor újat a NAV ügyfélszolgálatán kérhet.

*A pénzforgalmi számla nyitására kötelezettek* kizárólag belföldi pénzforgalmi számlájukról átutalással rendezhetik a befizetést.

A 2020. december 31-én meglévő adómentességet és szüneteltetést az önkormányzatok adatszolgáltatása alapján a NAV automatikusan figyelembe vette az adó kivetésénél, ezért ezt nem kell újból bejelenteni. A 2021. január 1-jétől keletkezett, módosult és bejelentett mentességek nyilvántartásba vételéről a NAV nem küld határozatot.

**Nemzeti Adó- és Vámhivatal**

***Magyar Posta Zrt.***

*A Magyar Posta Zrt. a gépjárműadóról szóló leveleket hivatalos iratként kézbesíti a címzettnek. A hivatalos iratot a címzett és a vele ugyanazon a címen lakó 14 éven felüli személy, illetve a címzett meghatalmazottja veheti át. A hivatalos irat kézbesítését a posta kétszer kísérli meg. Sikertelen kézbesítéskor értesítést hagy hátra, amin megjelöli, hogy a küldemény 5 munkanapon belül melyik postán vehető át. Ha a küldeményt nem keresik, a kézbesítő ismét kiviszi. A levelet a posta így 5+5 napig őrzi, ennek lejárta után visszaküldi a feladóhoz. A koronavírus-járvány miatt a személyes átvételt igénylő levelek kézbesítése érintésmentesen zajlik. A küldemény átvételekor a kézbesítő a nála lévő PDA-eszközön rögzíti az ügyfél személyi igazolványának számát, mellyel egyidejűleg átvettnek minősíti a küldeményt, aláírás a címzettől nem szükséges. A mintegy 3,2 millió adózói levél kézbesítése folyamatosan zajlik február közepétől várhatóan március második feléig.*